Document ID: 32009R0186

РЕГЛАМЕНТ (ЕО) № 186/2009 НА КОМИСИЯТА
от 9 март 2009 година
относно откриване на тръжна процедура за изкупуване на масло за периода до 31 август 2009 г. включително
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 13, параграф 3 и член 18, параграф 2, буква г) във връзка с член 4 от него,
като има предвид, че:
(1)
Поради надхвърлянето на предлаганите количества на заложения в член 13, параграф 1, буква в) от Регламент (ЕО) № 1234/2007 размер от 30 000 тона, с Регламент (ЕО) № 181/2009 на Комисията (2) на 6 март беше закрито интервенционното изкупуване на масло на фиксирана цена за периода от 1 март до 31 август 2009 г.
(2)
С оглед да се продължи подпомагането на пазара на масло следва да бъде открита тръжна процедура.
(3)
В член 13 от Регламент (ЕО) № 105/2008 на Комисията (3) се установяват приложимите правила при решение от страна на Комисията за изкупуване чрез тръжна процедура.
(4)
Предвид особеното положение на пазарите на мляко и млечни продукти и стремежа за подобряване на ефикасността на системата е подходящо честотата на търговете да бъде увеличена чрез дерогация на два пъти месечно.
(5)
С оглед откриване на тръжна процедура за изкупуване на масло във възможно най-кратък срок след закриването на интервенционното изкупуване на фиксирана цена е необходимо настоящият регламент да влезе в сила в най-кратки срокове.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Изкупуването на масло чрез тръжна процедура извън посочения в член 13, параграф 1 от Регламент (ЕО) № 1234/2007 лимит е открито до 31 август 2009 г. при условията, предвидени в глава 2, раздел 3 от Регламент (ЕО) № 105/2008 и в настоящия регламент.
Член 2
Чрез дерогация от член 13, параграф 3 от Регламент (ЕО) № 105/2008 срокът за представяне на оферти в отговор на индивидуалните покани за участие в търг е 11:00 ч. брюкселско време на първия и третия вторник от месеца.
През август обаче е 11:00 ч. (брюкселско време) на четвъртия вторник. Ако вторник е официален празничен ден, крайният срок е 11:00 часа (брюкселско време) на предходния работен ден.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 март 2009 година.

Labels: 3
17